佛日杲禪師真贊
作者：李綱
朝代：宋

paragraphs: 聞佛日之名而未識其面，見佛日之相而不聞其言。
心契神交，未識面可也。
目擊道存，不聞言可也。
如水中月，雖非實見，已有清凉之意。
如獅子吼，雖未發聲，已有畏仰之心。
自非真是，恁麽人辦得恁麽事。
衆所推許，疇克爾耶。
雖然，孤峰頂上訶佛罵祖，彼佛日也。
一幅丹青默然無說，此佛日也。
孰是孰非，必有明眼人能辨之者。
咄！。